
Középiskolás diákok és tanárok elsősegélynyújtással kapcsolatos ismereteinek vizsgálata

Középiskolás diákok és tanárok elsősegélynyújtással kapcsolatos ismereteinek vizsgálata
Rezümé
Kutatásunk célja középiskolás diákok és pedagógusok elsősegélynyújtással kapcsolatos tudásszintjének felmérése és az azt befolyásoló tényezők vizsgálata volt. Feltételeztük, hogy különbség található az elsősegélynyújtással kapcsolatos ismeretszintben az információszerzés forrása, a jogosítvány megléte, a jogosítvány megszerzésének éve és a kitöltők életkora szerint. Különbség található a diákok és tanárok elsősegélynyújtással kapcsolatos ismeretszintje között. Ehhez kvantitatív, keresztmetszeti kutatást végeztünk kérdőíves felméréssel. Nem véletlenszerű, célirányos mintavételt alkalmaztunk a Mindszenty József Általános Iskola, Gimnázium és Kollégium iskola tanárai (n=19) és középiskolás diákjai körében (n=57). Kutatásunkban egy 15 kérdéses, felmérő tesztet készítettünk, mellyel az elsősegélynyújtással kapcsolatos kérdések mellett független változókat (életkor, jogosítvány megléte, megszerzés éve, ismeretszerzés forrása) is mértük. Átlagot, szórást, gyakoriságot, korrelációanalízist, kétmintás t próbát és varianciaanalízist számoltunk Microsoft Excel 365 és SPSS 26.0 segítségével, eredményeinket p<0,05 esetén tekintettük szignifikánsnak. A tanárok átlagos eredménye 69,12±15,33%, a diákoké 68,10±15,81% (p>0,05). Nincs különbség a jogosítvánnyal rendelkezők és nem rendelkezők között, és a megszerzés éve sem befolyásolja azt (p>0,05). Elsődleges információforrásnak 44 fő jelölte a jogosítványhoz szükséges tanfolyamot, 26 fő tanóra keretén belül szerezte tudását (p=0,007). Egyetlen fő kivételével minden résztvevő (n=75; 98,68%) számára fontos lenne az elsősegélynyújtás oktatása iskolai rendszerben. Eredményeink szerint az elsősegélynyújtással kapcsolatos ismeretek bővítése szükséges, felnőttek és diákok számára egyaránt. Fontos a már megszerzett tudás rendszeres megújítása, átismétlése is. Igény mutatkozott a tanórai keretek között szerzett ismeretszerzésre is, ami a diákok jelenlegi leterheltsége mellett is annak fontosságát, az arra mutató igényt támasztja alá.



